ธปท.คาด “โอไมครอน” กระทบศก.ปี 65 เร่งประเมินสถานการณ์รับมือ
ธปท.คาดไวรัสโควิดสายพันธุ์ใหม่ "โอไมครอน" ยังไม่มีผลกระทบต่อเศรษฐกิจในปีนี้ พร้อมทั้งจะมีการประชุมกนง.เพื่อประเมินสถานการณ์ในเดือนหน้า โดยคาดว่าจะส่งผลกระทบในปี 2565
ธปท.คาด ไวรัสโควิดสายพันธุ์ใหม่ "โอไมครอน" ยังไม่มีผลกระทบต่อเศรษฐกิจในปีนี้ พร้อมทั้งจะมีการประชุมกนง.เพื่อประเมินสถานการณ์ในเดือนหน้า
30 พ.ย. 2564

นางสาวชญาวดี ชัยอนันต์ ผู้อำนวยการอาวุโส ฝ่ายบริหารการสื่อสารองค์กร ธนาคารแห่งประเทศไทย หรือ ธปท. คาดว่า จากการระบาดของไวรัสโควิดสายพันธุ์ใหม่ “โอไมครอน” ที่เริ่มพบในหลายประเทศแล้วนั้น ซึ่งในปัจจุบันสถานการณ์ยังไม่มีความชัดเจนถึงพัฒนาการและความรุนแรงของไวรัสดังกล่าว โดย ธปท.ขอติดตามผลกระทบอีกระยะว่าจะมีความรุนแรงมากน้อยเพียงใด แต่เชื่อว่าจะมีการประเมินสถานการณ์นี้ในการประชุมคณะกรรมการนโยบายการเงิน (กนง.) ในรอบหน้าเดือน ธ.ค.64
อย่างไรก็ดี เชื่อว่าการระบาดของสายพันธุ์โอไมครอน จะยังไม่มีผลกระทบต่อเศรษฐกิจไทยในปีนี้ หากจะมีผลจริงๆ น่าจะเป็นปี 65
“จะมีการประเมินสถานการณ์ในการประชุม กนง.รอบหน้า เพราะเป็นช่วงที่จะประกาศตัวเลขเศรษฐกิจด้วย กว่าจะถึงตอนนั้น เชื่อว่าจะมีข้อมูลเพิ่มมากขึ้น…ผลกระทบของโอไมครอนต่อเศรษฐกิจ คงไม่ใช่ในปีนี้ เพราะปีนี้เหลืออีกแค่เดือนเดียว คงจะไปเห็นผลในปีหน้ามากกว่า ถ้าจะมีผลกระทบขึ้นจริงๆ” นางสาวชญาวดี กล่าว
พร้อมระบุว่า จากการระบาดของไวรัสโควิดในประเทศที่ส่งผลกระทบต่อเศรษฐกิจอย่างมาก โดยเฉพาะในช่วงไตรมาส 3 ปีนี้ แต่เมื่อตัวเลข GDP อย่างเป็นทางการที่สำนักงานสภาพัฒนาการเศรษฐกิจและสังคมแห่งชาติ (สภาพัฒน์) ประกาศออกมาว่าหดตัว -0.3% นั้น ก็ยังถือว่าดีกว่าที่ตลาดคาดการณ์ไว้ ดังนั้นโดยภาพรวมของทั้งปีนี้ ก็เชื่อว่าเศรษฐกิจไทยน่าจะขยายตัวได้ตามที่ กนง.เคยคาดการณ์ไว้ 0.7% และมีโอกาสที่จะมากกว่านี้ได้เล็กน้อย
“GDP ไตรมาส 3 ที่ประกาศออกมา ก็ยังสูงกว่าที่ตลาดคาด เพราะฉะนั้นรวมๆ 4 ไตรมาส ก็คงจะอยู่ราวๆ นี้ (0.7%) หรืออาจจะมากกว่าเล็กน้อย” นางสาวชญาวดี กล่าว
 